ब्रिटिश कंपनी पर अमेरिका ने की कार्रवाई, 2007-17 के बीच हुई थी डील
North Korea Cigarette Scandal नॉर्थ कोरिया को सिगरेट बेचने के आरोप में ब्रिटेन की एक कंपनी पर अमेरिका ने 52 हजार करोड़ रुपए का जुर्माना लगाया है
नॉर्थ कोरिया को सिगरेट बेचने के आरोप में ब्रिटेन की एक कंपनी पर अमेरिका ने 52 हजार करोड़ रुपए का जुर्माना लगाया है। दुनिया की सबसे बड़ी टोबैको कंपनियों में शामिल ब्रिटिश अमेरिकन टोबैको कंपनी (BAT) के एक सहायक ने तानाशाह किम के देश को सिगरेट बेचने की बात स्वीकार की है। ये डील 2007 से 2017 के बीच की गई थी।
अमेरिका के डिपार्टमेंट ऑफ जस्टिस ने बताया कि BAT ने नॉर्थ कोरिया के संस्थानों को सिगरेट बेचने के लिए कई वित्तीय घोटाले भी किए थे। 2007 से 2017 के बीच में BAT ने सहायक कंपनियों के जरिए अमेरिकी प्रतिबंधों का उल्लंघन करते हुए नॉर्थ कोरिया को करीब 35 हजार करोड़ रुपए के तंबाकू उत्पाद बेचे थे।
इस दौरान बिक्री में शामिल उत्तर कोरियाई बैंकर सिम ह्योन-सोप, चीनी सहायक किन गुओमिंग और हान लिनलिन के खिलाफ भी क्रिमिनल चार्ज लगाए गए हैं। हालांकि, तीनों आरोपी फिलहाल फरार हैं।
जस्टिस डिपार्टमेंट ने 3 और आरोपियों पर इनाम घोषित किया
अमेरिका के जस्टिस डिपार्टमेंट की तरफ से बैंकर सिम पर 40 करोड़ रुपए के इनाम की घोषणा की गई है। बाकी दोनों आरोपियों पर 4-4 करोड़ रुपए का इनाम घोषित किया गया है। तीनों पर आरोप है कि उन्होंने नॉर्थ कोरिया की सिगरेट बनाने वाली कंपनियों को लीफ टोबैको सप्लाई करने के लिए कई जाली दस्तावेज बनाए। इनके जरिए उन्होंने अमेरिकी बैंकों से 600 करोड़ रुपए का ट्रांजैक्शन प्रोसेस करवाया। इससे नॉर्थ कोरिया की कंपनियों को करीब 57 हजार करोड़ रुपए का फायदा हुआ था।
धूम्रपान के लिए मशहूर हैं तानाशाह किम
नॉर्थ कोरिया के नेता किम जोंग काफी ज्यादा धूम्रपान करते हैं। पिछले साल मई में अमेरिका ने संयुक्त राष्ट्र सुरक्षा परिषद (UNSC) से नॉर्थ कोरिया को तंबाकू एक्सपोर्ट करने पर प्रतिबंध लगाने के लिए कहा था। हालांकि, रूस और चीन ने इस पर वीटो लगा दिया था।
ईरान, क्यूबा सहित कई प्रतिबंध लगे देशों में काम करती है BAT
2019 में BAT कंपनी की एक रिपोर्ट में खुलासा हुआ था कि कंपनी ऐसे कई देशों में काम कर रही है जिन पर प्रतिबंध लगे हुए हैं। इनमें ईरान और क्यूबा शामिल हैं। रिपोर्ट में कहा गया था कि इससे कंपनी को भारी नुकसान उठाना पड़ सकता है। कंपनी के CEO जैक बाउल्स ने कहा- हमें खेद है कि कंपनी ऐसे मामलों में शामिल थी जहां प्रतिबंध लगे हुए हैं। ये कंपनी के स्टैंडर्ड और विश्वसनीयता को कम करता है।
दुनिया की दूसरी सबसे बड़ी टोबैको कंपनी है BAT
ब्रिटिश अमेरिकन टोबैको कंपनी दुनिया की दूसरी सबसे बड़ी तंबाकू कंपनी है। ये ब्रिटेन की 10 सबसे बड़ी कंपनियों में से एक है। कंपनी सिगरेट, तंबाकू सहित दूसरे निकोटिन उत्पाद बेचती है। यह लकी स्ट्राइक, डनहिल और पाल मॉल सहित प्रमुख सिगरेट ब्रांडों की मालिक है। इस कंपनी का हेडक्वार्टर लंदन में है और दुनियाभर में इसके करीब 80 हजार कर्मचारी हैं। स्टैटिस्टा के मुताबिक, 2022 में कंपनी ने करीब 2.8 लाख करोड़ रुपए का रेवेन्यू जनरेट किया था।